SET ปิดบวก 5 จุด รับแรงซื้อหุ้นรายตัว นลท.จับตามาตรการรัฐ-งบบจ.ปี 64
SET ปิดบวก 5 จุด รับแรงซื้อหุ้นรายตัว นลท.จับตามาตรการรัฐ-งบบจ.ปี 64 แนวโน้มสัปดาห์หน้าคาดตลาดฯ น่าจะแกว่งไซด์เวย์  ให้แนวรับที่ 1,630 จุด และแนวต้าน 1,650 จุด
28 ม.ค. 2565

นายสุโชติ ถิรวรรณรัตน์ ผู้อำนวยการฝ่ายวิจัย บล.เคจีไอ (ประเทศไทย) กล่าวว่า ดัชนีตลาดหุ้นไทยวันนี้ปรับตัวขึ้นสอดคล้องกับตลาดหุ้นอื่นในภูมิภาค หลังผลการประชุมของธนาคารกลางสหรัฐ (เฟด) ในเรื่องของการปรับขึ้นอัตราดอกเบี้ยและการเตรียมลดขนาดงบดุล น่าจะสะท้อนไปในตลาดทุนแล้ว เห็นได้จากตลาดสหรัฐฯที่การปรับฐานได้เริ่มชะลอ ขณะเดียวกันตลาดหุ้นไทย ก็เริ่มหยุดการปรับลงเช่นเดียวกัน โดยเข้าสู่โหมดของการไซด์เวย์
อย่างไรก็ตามนักลงทุนน่าจะกลับมาโฟกัสที่นโยบายต่างๆ ของภาครัฐ โดยเฉพาะมาตรการผ่อนคลาย หลังจำนวนผู้ติดเชื้อโควิด-19 เริ่มนิ่ง รวมถึงการที่ภาครัฐได้มีการรื้อฟื้นความสัมพันธ์ที่ดีกับทางซาอุดีอาระเบีย  ก็น่าจะมีมาตรการออกมา เช่น การสนับสนุนการท่องเที่ยวเชิญสุขภาพกับประเทศตะวันออกกลาง เป็นต้น
นอกจากนี้เมื่อเข้าสู่เดือนก.พ. นักลงทุนก็น่าจะจับตาดูการประกาศผลประกอบการของบริษัทจดทะเบียนไทย ปี 2564 ทำให้ปัจจัยภายนอกประเทศจะเริ่มส่งผลน้อยลง แต่จะเน้นไปที่หุ้นรายตัว และรายกลุ่มแทน
สำหรับแนวโน้มสัปดาห์หน้า นายสุโชติ คาดว่า ดัชนีฯ น่าจะแกว่งตัวไซด์เวย์ โดยมีแนวรับที่ 1,630 จุด และแนวต้าน 1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
CPALL มูลค่าการซื้อขาย 4,462.66 ล้านบาท ปิดที่ 61.50 บาท เพิ่มขึ้น 2.50 บาท
KBANK มูลค่าการซื้อขาย 3,793.28 ล้านบาท ปิดที่ 148.00 บาท เพิ่มขึ้น 0.50 บาท
TRUE มูลค่าการซื้อขาย 2,350.05 ล้านบาท ปิดที่ 4.94 บาท ลดลง 0.06 บาท
MAKRO มูลค่าการซื้อขาย 2,348.50 ล้านบาท ปิดที่ 39.75 บาท เพิ่มขึ้น 1.25 บาท
EA มูลค่าการซื้อขาย 2,245.09 ล้านบาท ปิดที่ 90.25 บาท ลดลง 2.50 บาท